**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2018-11-19 Nr. T-10

Posėdžio data – 2018 m. spalio 25 d.

Posėdžio pradžia – 9.00 val.

Posėdžio pirmininkas – V. Grubliauskas.

Posėdžio sekretorius – M. Vitkus.

Klaipėdiečių tribūnoje pasisako: E. Stumbraitė-Vilkišienė, R. Senkienė, E. Benetis,   
T. Solenkova, G. Čepas.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 31 Tarybos nariai. Posėdyje dalyvaujančių Tarybos narių ir svečių sąrašai pridedami (1-3 priedai).

V. Grubliauskas supažindina Tarybos narius su Vyriausybės atstovo Klaipėdos apskrityje tarnybos 2018-10-09 reikalavimu Nr. (5.1.)-TR-56 „Dėl Lietuvos Respublikos statybos įstatymo 48 straipsnio 7 dalies įgyvendinimo”.

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra 25 klausimai:

1. Dėl siūlymo pritarti Klaipėdos miesto bendrojo plano keitimo koncepcijos variantui. Pranešėja M. Černiūtė-Amšiejienė.

2. Dėl Klaipėdos miesto savivaldybės tarybos 2013 m. balandžio 26 d. sprendimo Nr. T2-79 „Dėl Klaipėdos miesto savivaldybės 2013–2020 metų strateginio plėtros plano patvirtinimo“ pakeitimo. Pranešėja I. Butenienė.

3. Dėl Klaipėdos miesto savivaldybės tarybos 2018 m. sausio 25 d. sprendimo Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“ pakeitimo. Pranešėja I. Butenienė.

4. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-21 „Dėl Klaipėdos miesto savivaldybės 2018 metų biudžeto patvirtinimo“ pakeitimo. Pranešėja   
R. Kambaraitė.

5. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-291 „Dėl Klaipėdos miesto savivaldybės aplinkos monitoringo 2017–2021 m. programos patvirtinimo“ pakeitimo. Pranešėja R. Jievaitienė.

6. Dėl kreipimosi į Klaipėdos regiono plėtros tarybą dėl regioninės svarbos statuso suteikimo projektui. Pranešėja E. Jurkevičienė.

7. Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypo dalis pateikimo. Pranešėja R. Gružienė.

8. Dėl Beržininkų gatvės pavadinimo suteikimo. Pranešėja M. Buivydienė.

9. Dėl Klaipėdos miesto savivaldybės tarybos 2009 m. sausio 30 d. sprendimo Nr. T2-26 „Dėl Klaipėdos miesto savivaldybės apdovanojimų suteikimo nuostatų patvirtinimo“ pakeitimo. Pranešėja E. Deltuvaitė.

10. Dėl Klaipėdos miesto savivaldybės tarybos 2017 m. rugsėjo 14 d. sprendimo Nr. T2-209 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo. Pranešėja A. Liesytė.

11. Dėl Klaipėdos miesto savivaldybės tarybos 2014 m. liepos 31 d. sprendimo Nr. T2-173 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“ pakeitimo. Pranešėja R. Perminienė.

12. Dėl atleidimo nuo nekilnojamojo turto mokesčio mokėjimo. Pranešėja K. Petraitienė.

13. Dėl Klaipėdos miesto savivaldybės tarybos 2013 m. lapkričio 28 d. sprendimo Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimo. Pranešėja J. Uptienė.

14. Dėl prekybos alkoholiniais gėrimais laiko apribojimo. Pranešėja J. Uptienė.

15. Dėl Klaipėdos miesto savivaldybės tarybos 2018 m. sausio 25 d. sprendimo Nr. T2-3 „Dėl Savivaldybės būsto fondo ir Savivaldybės socialinio būsto sąrašų patvirtinimo“ pakeitimo. Pranešėja D. Netikšienė.

16. Dėl socialinio būsto nuomos sąlygų pakeitimo. Pranešėja D. Netikšienė.

17. Dėl savivaldybės būsto nuomos sąlygų pakeitimo. Pranešėja D. Netikšienė.

18. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimo netekusiu galios. Pranešėjas E. Simokaitis.

19. Dėl nekilnojamojo turto Nemuno g. 113 ir Nemuno g. 133, Klaipėdoje, pirkimo. Pranešėjas E. Simokaitis.

20. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

21. Dėl savivaldybės pagalbinio ūkio paskirties ūkinių pastatų dalių pardavimo. Pranešėjas   
E. Simokaitis.

22. Dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

23. Dėl sprendimo pirkti nekilnojamąjį daiktą savivaldybės nuosavybėn patvirtinimo. Pranešėjas E. Simokaitis.

24. Dėl Klaipėdos miesto savivaldybės valdomų įmonių veiklos tikslų nustatymo, jų vertinimo tvarkos aprašo patvirtinimo. Pranešėjas E. Simokaitis.

25. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

V. Grubliauskas informuoja, kad yra teikiami Tarybai spręsti dėl įtraukimo į posėdžio darbotvarkę trys papildomi sprendimo projektai:

1. Dėl Dianos Varkalienės skyrimo į Klaipėdos lopšelio-darželio „Radastėlė“ direktoriaus pareigas. Pranešėja I. Gelžinytė-Litinskienė.

2. Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo. Pranešėja V. Grubliauskas.

3. Dėl komisijos sudarymo. Pranešėjas V. Grubliauskas.

S. Budinas siūlo iš darbotvarkės išbraukti 2-ą klausimą „Dėl Klaipėdos miesto savivaldybės tarybos 2013 m. balandžio 26 d. sprendimo Nr. T2-79 „Dėl Klaipėdos miesto savivaldybės 2013–2020 metų strateginio plėtros plano patvirtinimo“ pakeitimo“.

V. Titovas siūlo iš darbotvarkės išbraukti 1-ą klausimą „Dėl siūlymo pritarti Klaipėdos miesto bendrojo plano keitimo koncepcijos variantui“, bei įpareigoti Savivaldybės administraciją paruošti dar vieną koncepcijos variantą, kuriame nebūtų numatytas giliavandenis uostas.

A. Vaišvila siūlo į darbotvarkę neįtraukti papildomo klausimo „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“.

N. Puteikienė siūlo iš darbotvarkės išbraukti 18-ą klausimą „Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimo netekusiu galios“.

V. Žvikienė siūlo apsispręsti dėl sprendimo projekto „Dėl siūlymo pritarti Klaipėdos miesto bendrojo plano keitimo koncepcijos variantui“ svarstymo atidėjimo kitam Tarybos posėdžiui, kadangi ne visi pateikti siūlymai yra apsvarstyti.

R. Taraškevičius siūlo išbraukti 24-ą darbotvarkės klausimą „Dėl Klaipėdos miesto savivaldybės valdomų įmonių veiklos tikslų nustatymo, jų vertinimo tvarkos aprašo patvirtinimo“. Sako, kad komitetas vieningai nusprendė, jog jis yra koreguotinas. Savivaldybės administracijos darbuotojai dalyvavę komiteto posėdyje tam neprieštaravo.

A. Staponkienė, frakcijos vardu, siūlo išbraukti 1-ą darbotvarkės klausimą „Dėl siūlymo pritarti Klaipėdos miesto bendrojo plano keitimo koncepcijos variantui“.

V. Vareikis siūlo neišbraukti 1-o darbotvarkės klausimo „Dėl siūlymo pritarti Klaipėdos miesto bendrojo plano keitimo koncepcijos variantui“.

A. Barbšys, frakcijos vardu, siūlo svarstyti 1-ą darbotvarkės klausimą „Dėl siūlymo pritarti Klaipėdos miesto bendrojo plano keitimo koncepcijos variantui“.

R. Taraškevičius siūlo, atsižvelgus į tai, kad buvo pateikti siūlymai koreguoti sprendimo projektą „Dėl siūlymo pritarti Klaipėdos miesto bendrojo plano keitimo koncepcijos variantui“, ir kadangi jie nebuvo apsvarstyti, atidėti klausimo svarstymą kitam Tarybos posėdžiui. Mano, kad šis klausimas turėtų būti svarstomas atskirame posėdyje ne vėliau kaip po 2-jų savaičių. Nepritaria   
V. Titovo siūlymui pradėti ruošti naują koncepcijos variantą.

J. Simonavičiūtė pritaria siūlymui išbraukti 1-ą darbotvarkės klausimą „Dėl siūlymo pritarti Klaipėdos miesto bendrojo plano keitimo koncepcijos variantui“ bei jo svarstymui atskirame Tarybos posėdyje.

V. Grubliauskas pažymi, kad siūlymas svarstyti klausimą atskirame Tarybos posėdyje iškelia jį į išskirtinį lygį. Sako, kad sprendimo projektą daugelis komitetų svarstė skubos tvarka, todėl pritaria siūlymui atidėti klausimo svarstymą.

V. Grubliauskas siūlo apsispręsti dėl 1-o darbotvarkės klausimo „Dėl siūlymo pritarti Klaipėdos miesto bendrojo plano keitimo koncepcijos variantui“ išbraukimo iš darbotvarkės ir dėl jo svarstymo Tarybos posėdyje lapkričio mėnesio viduryje. Balsavimu (už – 20, prieš – 9, susilaiko – 1) pritarta siūlymui atidėti klausimo svarstymą ir jį svarstyti Taryboje lapkričio mėnesio viduryje.

V. Grubliauskas siūlo apsispręsti dėl siūlymo atidėti 2-o darbotvarkės klausimo „Dėl Klaipėdos miesto savivaldybės tarybos 2013 m. balandžio 26 d. sprendimo Nr. T2-79 „Dėl Klaipėdos miesto savivaldybės 2013–2020 metų strateginio plėtros plano patvirtinimo“ pakeitimo“ svarstymą. Bendru sutarimu pritarta siūlymui.

V. Grubliauskas siūlo apsispręsti dėl siūlymo atidėti 18-o darbotvarkės klausimo „Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimo netekusiu galios“ svarstymą. Balsavimu (už – 13, prieš – 4, susilaiko – 3) nepritarta siūlymui atidėti klausimo svarstymą.

V. Grubliauskas siūlo apsispręsti dėl siūlymo atidėti 24-o darbotvarkės klausimo „Dėl Klaipėdos miesto savivaldybės valdomų įmonių veiklos tikslų nustatymo, jų vertinimo tvarkos aprašo patvirtinimo“ svarstymą. Balsavimu (už – 21, prieš – 6, susilaiko – 2) pritarta siūlymui atidėti klausimo svarstymą.

A. Vaišvila siūlo į darbotvarkę neįtraukti klausimo „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“.

N. Puteikienė siūlo įtraukti į darbotvarkę klausimą „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“.

A. Staponkienė pritaria siūlymui įtraukti į darbotvarkę klausimą „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“.

A. Šulcas pritaria siūlymui įtraukti į darbotvarkę klausimą „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“.

A. Barbšys pritaria siūlymui sudaryti laikinąją komisiją Klaipėdos prekės ženklo atnaujinimo aplinkybėms nagrinėti.

V. Grubliauskas siūlo apsispręsti dėl A. Vaišvilos siūlymo neįtraukti į darbotvarkę klausimo „Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo“. Balsavimu (už – 8, prieš – 19, susilaiko – 4) nepritarta A. Vaišvilos siūlymui.

V. Grubliauskas siūlo apsispręsti dėl 1-o papildomo klausimo „Dėl Dianos Varkalienės skyrimo į Klaipėdos lopšelio-darželio „Radastėlė“ direktoriaus pareigas“ įtraukimo į darbotvarkę. Bendru sutarimu pritarta klausimo įtraukimui į darbotvarkę.

V. Grubliauskas siūlo apsispręsti dėl 3-o papildomo klausimo „Dėl komisijos sudarymo“ įtraukimo į darbotvarkę. Bendru sutarimu pritarta klausimo įtraukimui į darbotvarkę.

V. Grubliauskas siūlo apsispręsti dėl pritarimo darbotvarkei su pakeitimais. Balsavimu   
(už – 31, prieš – 0, susilaiko – 0) patvirtinta darbotvarkė su pakeitimais.

PATVIRTINTA DARBOTVARKĖ:

1. Dėl Klaipėdos miesto savivaldybės tarybos 2018 m. sausio 25 d. sprendimo Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“ pakeitimo. Pranešėja I. Butenienė.

2. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-21 „Dėl Klaipėdos miesto savivaldybės 2018 metų biudžeto patvirtinimo“ pakeitimo. Pranešėja   
R. Kambaraitė.

3. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-291 „Dėl Klaipėdos miesto savivaldybės aplinkos monitoringo 2017–2021 m. programos patvirtinimo“ pakeitimo. Pranešėja R. Jievaitienė.

4. Dėl kreipimosi į Klaipėdos regiono plėtros tarybą dėl regioninės svarbos statuso suteikimo projektui. Pranešėja E. Jurkevičienė.

5. Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypo dalis pateikimo. Pranešėja R. Gružienė.

6. Dėl Beržininkų gatvės pavadinimo suteikimo. Pranešėja M. Buivydienė.

7. Dėl Klaipėdos miesto savivaldybės tarybos 2009 m. sausio 30 d. sprendimo Nr. T2-26 „Dėl Klaipėdos miesto savivaldybės apdovanojimų suteikimo nuostatų patvirtinimo“ pakeitimo. Pranešėja E. Deltuvaitė.

8. Dėl Klaipėdos miesto savivaldybės tarybos 2017 m. rugsėjo 14 d. sprendimo Nr. T2-209 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo. Pranešėja A. Liesytė.

9. Dėl Klaipėdos miesto savivaldybės tarybos 2014 m. liepos 31 d. sprendimo Nr. T2-173 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“ pakeitimo. Pranešėja R. Perminienė.

10. Dėl atleidimo nuo nekilnojamojo turto mokesčio mokėjimo. Pranešėja K. Petraitienė.

11. Dėl Klaipėdos miesto savivaldybės tarybos 2013 m. lapkričio 28 d. sprendimo Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimo. Pranešėja J. Uptienė.

12. Dėl prekybos alkoholiniais gėrimais laiko apribojimo. Pranešėja J. Uptienė.

13. Dėl Klaipėdos miesto savivaldybės tarybos 2018 m. sausio 25 d. sprendimo Nr. T2-3 „Dėl Savivaldybės būsto fondo ir Savivaldybės socialinio būsto sąrašų patvirtinimo“ pakeitimo. Pranešėja D. Netikšienė.

14. Dėl socialinio būsto nuomos sąlygų pakeitimo. Pranešėja D. Netikšienė.

15. Dėl savivaldybės būsto nuomos sąlygų pakeitimo. Pranešėja D. Netikšienė.

16. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimo netekusiu galios. Pranešėjas E. Simokaitis.

17. Dėl nekilnojamojo turto Nemuno g. 113 ir Nemuno g. 133, Klaipėdoje, pirkimo. Pranešėjas E. Simokaitis.

18. Dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo. Pranešėjas E. Simokaitis.

19. Dėl savivaldybės pagalbinio ūkio paskirties ūkinių pastatų dalių pardavimo. Pranešėjas   
E. Simokaitis.

20. Dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

21. Dėl sprendimo pirkti nekilnojamąjį daiktą savivaldybės nuosavybėn patvirtinimo. Pranešėjas E. Simokaitis.

22. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

23. Dėl Dianos Varkalienės skyrimo į Klaipėdos lopšelio-darželio „Radastėlė“ direktoriaus pareigas. Pranešėja I. Gelžinytė-Litinskienė.

24. Dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo. Pranešėja V. Grubliauskas.

25. Dėl komisijos sudarymo. Pranešėjas V. Grubliauskas.

1. SVARSTYTA. Klaipėdos miesto savivaldybės tarybos 2018 m. sausio 25 d. sprendimo   
Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“ pakeitimas.

Pranešėja – I. Butenienė, Strateginio planavimo skyriaus vedėja. Informuoja, kad sprendimo projektas svarstytas visuose komitetuose, pastabų sprendimo projekto turiniui nebuvo gauta.

A. Barbšys sako, kad Kontrolės komitetas paprašė pateikti komitetui informaciją apie vėluojamus vykyti projektus.

R. Taraškevičius sako, kad komitetas pritarė sprendimo projektui, siūlo pritarti ir Tarybai, kadangi strateginis planas nekeičiamas iš esmės.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. sausio 25 d. sprendimo Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“ pakeitimo:

„1. Pakeisti Klaipėdos miesto savivaldybės 2018–2020 metų strateginį veiklos planą, patvirtintą Klaipėdos miesto savivaldybės tarybos 2018 m. sausio 25 d. sprendimu Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“, – pakeisti programų Nr. 02–Nr. 13 aprašymų priedus ir juos išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 7.

2. SVARSTYTA. Klaipėdos miesto savivaldybės tarybos 2018 m. vasario 21 d. sprendimo Nr. T2-21 „Dėl Klaipėdos miesto savivaldybės 2018 metų biudžeto patvirtinimo“ pakeitimas.

Pranešėja – R. Kambaraitė, Finansų skyriaus vedėja.

V. Grubliauskas informuoja, kad sprendimo projektui be pastabų pritarė visi komitetai.

R. Taraškevičius sako, kad komitetas sprendimo projektui pritarė, kadangi iš esmės yra perskirstomi tik pinigai. Informuoja, kad komitetas kviesis atsakingus Savivaldybės administracijos darbuotojus, kad pristatytų informaciją apie projektų įgyvendinimui skirtų lėšų įsisavinimą.

A. Barbšys sako, kad Tėvynės sąjungos – Lietuvos krikščionių demokratijų frakcija susilaikė balsuojant už šį projektą, kadangi svarbiems objektams skirtos lėšos yra perkeliamos mažiau svarbiems objektams.

N. Puteikienė sako, kad neįgyvendinami ir neįsisavinami finansai ne tik dėl projektuotojų nepadarytų darbų. Viena iš projektų įgyvendinimo vėlavimo priežasčių yra ta, kad Savivaldybė neatsiklausia ir neįsiklauso į bendruomenės siūlymus.

A. Grublys sako, kad Miesto plėtros ir strateginio planavimo komitetas priėmė sprendimą inventorizuoti visus esamus ir būsimus projektus.

A. Šulcas sako, kad darbų savivaldybė padaro daug, tačiau yra nevykdomi einamaisiais metais numatyti vykdyti darbai, jiems numatytos lėšos yra skiriamos kitiems darbams. Pritaria sprendimo projektui.

A. Cesiulis sako, kad komitetas pritarė sprendimo projektui. Pritaria idėjai svarstyti projektų įgyvendinimo klausimą Finansų ir ekonomikos komitete.

V. Grubliauskas mano, kad yra tikslinga Finansų ir ekonomikos komitetui atlikti tam tikrą projektų politinę kontrolę. Mano, kad yra verta, kad ir Kontrolės komitetas išsiaiškintų, kaip iš tikro yra įgyvendinamo projektai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. vasario 21 d. sprendimo Nr. T2-21 „Dėl Klaipėdos miesto savivaldybės 2018 metų biudžeto patvirtinimo“ pakeitimo:

„1. Pakeisti Klaipėdos miesto savivaldybės tarybos 2018 m. vasario 21 d. sprendimą Nr. T2 21 „Dėl Klaipėdos miesto savivaldybės 2018 metų biudžeto patvirtinimo“:

1.1. pakeisti 1 punktą ir jį išdėstyti taip:

„1. Patvirtinti Klaipėdos miesto savivaldybės 2018 metų biudžetą – 172189,8 tūkst. eurų prognozuojamų pajamų, 172189,8 tūkst. eurų asignavimų, iš jų – 55524,8 tūkst. eurų asignavimų iš specialios tikslinės dotacijos valstybinėms (valstybės perduotoms savivaldybėms) funkcijoms atlikti, mokymo reikmėms finansuoti, savivaldybėms perduotoms įstaigoms išlaikyti, savivaldybių mokykloms (klasėms), turinčioms specialiųjų ugdymosi poreikio mokinių, finansuoti, ilgalaikiam materialiajam ir nematerialiajam turtui įsigyti, vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, dotacijos krantotvarkos programos priemonėms įgyvendinti, išlaidoms, susijusioms su pedagoginių darbuotojų skaičiaus optimizavimu, apmokėti, Europos Sąjungos finansinės paramos ir bendrojo finansavimo lėšų projektams finansuoti (1 ir 2 priedas).“;

1.2. pakeisti 2 punktą ir jį išdėstyti taip:

„2. Patvirtinti savivaldybės biudžeto asignavimus išlaidoms – 144791,2 tūkst. eurų, iš jų: darbo užmokesčiui – 65192,0 tūkst. eurų ir turtui įsigyti – 27398,6 tūkst. eurų.“;

1.3. pakeisti 3 punktą ir jį išdėstyti taip:

„3. Patvirtinti 20974,4 tūkst. eurų asignavimų (iš jų 2904,2 tūkst. eurų paskoloms grąžinti) iš apyvartinių lėšų 2018 m. sausio 1 d. likučio, iš jų: išlaidoms – 7443,7 tūkst. eurų, darbo užmokesčiui – 243,7 tūkst. eurų ir turtui įsigyti – 13530,7 tūkst. eurų (3 priedas).“;

1.4. pakeisti 4 punktą ir jį išdėstyti taip:

„4. Patvirtinti 2018 metų asignavimų valdytojų pajamų įmokas į savivaldybės biudžetą – 8339,6 tūkst. eurų, iš jų: 5405,2 tūkst. eurų įmokas už išlaikymą švietimo, socialinės apsaugos ir kitose įstaigose, 1510,8 tūkst. eurų pajamas už prekes ir paslaugas, 1423,6 tūkst. eurų pajamas už ilgalaikio ir trumpalaikio materialiojo turto nuomą (4 priedas).“;

1.5. pakeisti 1 priedą ir jį išdėstyti nauja redakcija (pridedama);

1.6. pakeisti 2 priedą ir jį išdėstyti nauja redakcija (pridedama);

1.7. pakeisti 3 priedą ir jį išdėstyti nauja redakcija (pridedama);

1.8. pakeisti 4 priedą ir jį išdėstyti nauja redakcija (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaiko – 7.

3. SVARSTYTA. Klaipėdos miesto savivaldybės tarybos 2016 m. gruodžio 22 d. sprendimo Nr. T2-291 „Dėl Klaipėdos miesto savivaldybės aplinkos monitoringo 2017–2021 m. programos patvirtinimo“ pakeitimas.

Pranešėja – R. Jievaitienė, Aplinkos kokybės skyriaus vedėja. Aiškina, kad svarstant sprendimo projektą Finansų ir ekonomikos komitetas pasiūlė į programą įtraukti naujus oro kokybės tyrimo taškus Smeltės gyvenamajame rajone ir Kopgalyje. Darbo grupė nagrinėjo komiteto rekomendaciją bei NSB „Smeltė“ bendruomenės gautą prašymą padidinti oro ir triukšmo tyrimo taškų skaičių. Savivaldybės administracija pritaria Klaipėdos miesto savivaldybės aplinkos monitoringo programos papildymui vienu oro tyrimo tašku Kopgalyje ir vienu triukšmo tyrimo tašku Smeltės gyvenamajame rajone Kintų g., tačiau nepritaria siūlymui pastatyti dar vieną oro tyrimo tašką Smeltės gyvenamajame rajone, kadangi ten yra 3 oro tyrimo taškai.

A. Grublys sako, kad yra sveikintina, jog kopgalyje bus įkurta oro taršos matavimo stotelė, nes tokiu būdu bus suteikta galimybė realizuoti sumanymą Smiltynei gauti kurortinės vietovės statusą. Siūlo pritarti sprendimo projektui.

N. Puteikienė sako, kad frakcija balsuos už šiuos pakeitimus. Tačiau mano, kad jie yra tik kosmetiniai. Programa turėtų būti keičiama iš esmės, kad būtų formuluojami normalūs reikalavimai tiek uosto plėtrai, tiek savivaldybės įmonių veiklai.

V. Anužis sako, kad visos priemonės ir kontrolės mechanizmai aplinkosaugos srityje Klaipėdos mieste neveikia, kadangi visi kontrolės svertai yra perduoti ministerijoms, departamentams. Susidaro toks įspūdis, kad tie tesės aktai yra surašyti diktuojant didžiausiems teršėjams. Dabar jokios kontrolės nėra. Kol miestas neperims tų svertų, padėtis mieste nepasikeis. Mano, kad Tarybai reikia inicijuoti teisės aktų pakeitimus, galbūt, per Lietuvos savivaldybių asociaciją.

L. Petraitienė pritaria išsakytai V. Anužio nuomonei, kad savivaldybė turi imtis iniciatyvos keisti teisės aktus.

V. Vareikis sako, kad diskusija yra politinio lygmens: regionas prieš centrinę valdžią. Pritartų šiam sprendimo projektui, tačiau mano, kad diskusija turėtų būti susieta su bendruoju planu ir kai kuriais strateginiais planais.

T. Meškinis sako, kad Vitės kvartalo gyventojai nori, jog būtų įrengtos stacionarios oro matavimo stotelės, kurios veiktų visą parą ir visus metus.

R. Taraškevičius sako, kad Miesto ūkio ir aplinkosaugos komiteto nariai kartu su Miesto ūkio departamento specialistais turėtų ruošti ilgametį planą, kur ir ką reikia padaryti. Siūlo balsuoti.

V. Grubliauskas siūlo apsispręsti dėl pritarimo Savivaldybės administracijos siūlomiems pakeitimams. Bendru sutarimu pritarta siūlomiems pakeitimams.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-291 „Dėl Klaipėdos miesto savivaldybės aplinkos monitoringo 2017–2021 m. programos patvirtinimo“ pakeitimo:

„1. Pakeisti Klaipėdos miesto savivaldybės aplinkos monitoringo 2017–2021 m. programą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2-291 „Dėl Klaipėdos miesto savivaldybės aplinkos monitoringo 2017–2021 m. programos patvirtinimo“:

1.1. pakeisti 5.4 papunkčio antrąją pastraipą ir ją išdėstyti taip:

„2017-2021 m. laikotarpiu aplinkos oro monitoringą Klaipėdos miesto teritorijoje numatoma vykdyti 35 tyrimo vietose. Monitoringo vietos buvo parenkamos siekiant įvertinti transporto srautų, pramonės įmonių bei uosto ūkinės veiklos poveikį gyvenamai aplinkai (10 lent.). Papildomi 6 tyrimo taškai buvo parinkti siekiant įvertinti uosto ūkinės veiklos (ID27, ID26, ID24, ID29, ID30, ID33, ID34, ID35), LEZ (ID25, ID31), pramonės veiklos (ID32), individualių namų šildymo poveikį aplinkos oro kokybei (ID 28) (10 lent.).“

1.2. pakeisti 10 lentelę „Aplinkos oro monitoringo vietų lokalizacija Klaipėdos mieste“ ir ją išdėstyti nauja redakcija (1 priedas);

1.3. pakeisti 10 paveikslėlį „Aplinkos oro monitoringo vietos Klaipėdos mieste“ ir jį išdėstyti nauja redakcija (2 priedas);

1.4. pakeisti 5.5 papunktį ir jį išdėstyti taip:

„5.5. Stebimi parametrai, periodiškumas ir stebėjimo metodai.

Aplinkos oro kokybės vertinimui tyrimo vietoje stebimi: sieros dioksidas (SO2), azoto dioksidas (NO2), lakieji organiniai junginiai (benzenas, toluenas, etilbenzenas, m/p ksilenas, o-ksilenas (BTEX)), anglies monoksidas (CO), kietosios dalelės (KD10), suspenduotos kietosios dalelės (SKD), sieros vandenilis (H2S), amoniakas (NH3) (10 lent.).

1.5. pakeisti 11 lentelę „Stebimi parametrai, taikomi metodai, periodiškumas“ ir ją išdėstyti nauja redakcija (3 priedas);

1.6. pakeisti 6.4 papunkčio antrąją pastraipą ir ją išdėstyti taip:

„Aplinkos triukšmo lygio stebėsenai parinktos 44 tyrimo vietos, kurios parinktos derinant su praeito monitoringo laikotarpiu, atliekant korekciją. Stebėsenos vietos koordinatės buvo koreguojamos jas tikslinant pagal vietos sąlygas, siekiant įvertinti transporto srautų – autotransporto ir geležinkelio (39 tyrimo vietos), pramoninės veiklos (7 tyrimo vietos) keliamo triukšmo sklaidą gyvenamojoje ir visuomeninės paskirties aplinkoje, taip pat įtraukta miesto tyliųjų zonų stebėsena (3 tyrimo vietos).“;

1.7. pakeisti 13 lentelę „Triukšmo monitoringo vietos Klaipėdos mieste“ ir ją išdėstyti nauja redakcija (4 priedas);

1.8. pakeisti 11 paveikslėlį „Triukšmo monitoringo vietos Klaipėdos mieste“ ir jį išdėstyti nauja redakcija (5 priedas);

1.9. pakeisti 43 lentelę „Klaipėdos miesto savivaldybės aplinkos monitoringo 2017–2021 m. planas. Suvestinė lentelė“ ir ją išdėstyti nauja redakcija (6 priedas).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaiko – 0.

4. SVARSTYTA. Kreipimasis į Klaipėdos regiono plėtros tarybą dėl regioninės svarbos statuso suteikimo projektui

Pranešėja – E. Jurkevičienė, Projektų skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto plėtros ir strateginio planavimo komitetai.

NUSPRĘSTA. Pritarti sprendimo projektui. Priimti sprendimą dėl kreipimosi į Klaipėdos regiono plėtros tarybą dėl regioninės svarbos statuso suteikimo projektui:

„1. Pritarti Klaipėdos universiteto inicijuoto projekto „Klaipėdos universiteto miestelis –žinioms imlus regiono inovacijų slėnis“ įgyvendinimui ir kreiptis į Klaipėdos regiono plėtros tarybą dėl šio projekto pripažinimo regioninės svarbos projektu.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

5. SVARSTYTA. Prašymo perduoti Klaipėdos miesto savivaldybei valdyti patikėjimo teise valstybinės žemės sklypo dalis pateikimas.

Pranešėja – R. Gružienė, Žemėtvarkos skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto plėtros ir strateginio planavimo komitetai.

NUSPRĘSTA. Pritarti sprendimo projektui. Priimti sprendimą dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypo dalis pateikimo:

„1. Teikti prašymą Lietuvos Respublikos Vyriausybei perduoti Klaipėdos miesto savivaldybei valdyti, naudoti ir disponuoti patikėjimo teise valstybinės kitos paskirties žemės sklypo Klaipėdoje, kadastro Nr. 2101/0010:1 (unikalus Nr. 2101-0010-0001), patikėjimo teise valdomo Klaipėdos valstybinio jūrų uosto direkcijos, 0,0300 ha ir 0,7068 ha dydžio dalis Priešpilio gatvei tiesti ir eksploatuoti.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

6. SVARSTYTA. Beržininkų gatvės pavadinimo suteikimas.

Pranešėja – M. Buivydienė, Geodezijos ir GIS skyriaus vyriausioji specialistė.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto plėtros ir strateginio planavimo komitetai.

NUSPRĘSTA. Pritarti sprendimo projektui. Priimti sprendimą dėl Beržininkų gatvės pavadinimo suteikimo:

„1. Suteikti Klaipėdos miesto savivaldybės administracijos direktoriaus 2018 m. birželio 14 d. įsakymu Nr. AD1-1506 „Dėl žemės sklypų Klaipėdoje, kadastro Nr. 2101/0039:844 ir Nr. 2101/0039:845, formavimo ir pertvarkymo projekto patvirtinimo“ patvirtintame projekte suplanuotai gatvei, išdėstytai tarp taškų Nr. 1–2, pavadinimą – Beržininkų g. (priedas).

2. Įpareigoti Klaipėdos miesto savivaldybės administracijos direktorių organizuoti gatvių pavadinimų lentelių gamybą.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaiko – 0.

7. SVARSTYTA. Klaipėdos miesto savivaldybės tarybos 2009 m. sausio 30 d. sprendimo   
Nr. T2-26 „Dėl Klaipėdos miesto savivaldybės apdovanojimų suteikimo nuostatų patvirtinimo“ pakeitimas.

Pranešėja – E. Deltuvaitė, Kultūros skyriaus vedėja.

V. Grubliauskas informuoja, kad sprendimo projektui be pastabų pritarė Kultūros, švietimo ir sporto bei Finansų ir ekonomikos komitetai. Savivaldybės administracija prie sprendimo projekto pateikė antikorupcinio vertinimo pažymą ir prašymą leisti pakoreguoti nuostatų 22 ir 23 punktus.

E. Deltuvaitė sako, kad pagrindiniai pakeitimai yra susiję su siūlymu didinti ribą iki kurios galima apmokėti garbės piliečio įamžinimo išlaidas. Kiti pakeitimai yra redakcinio pobūdžio.

V. Grubliauskas siūlo apsispręsti dėl pritarimo Savivaldybės administracijos siūlomiems pakeitimams. Bendru sutarimu pritarta siūlomiems pakeitimams.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2009 m. sausio 30 d. sprendimo Nr. T2-26 „Dėl Klaipėdos miesto savivaldybės apdovanojimų suteikimo nuostatų patvirtinimo“ pakeitimo:

„1. Pakeisti Klaipėdos miesto savivaldybės apdovanojimų suteikimo nuostatus, patvirtintus Klaipėdos miesto savivaldybės tarybos 2009 m. sausio 30 d. sprendimu Nr. T2-26 „Dėl Klaipėdos miesto savivaldybės apdovanojimų suteikimo nuostatų patvirtinimo“, ir juos išdėstyti nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaiko – 0.

8. SVARSTYTA. Klaipėdos miesto savivaldybės tarybos 2017 m. rugsėjo 14 d. sprendimo Nr. T2-209 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo

Pranešėja – A. Liesytė, Socialinės paramos skyriaus vedėja.

V. Grubliauskas informuoja, kad sprendimo projektui be pastabų pritarė Sveikatos ir socialinių reikalų bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2017 m. rugsėjo 14 d. sprendimo Nr. T2-209 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo:

„1. Pakeisti Klaipėdos miesto savivaldybės tarybos 2017 m. rugsėjo 14 d. sprendimą Nr. T2 209 „Dėl Klaipėdos miesto nevyriausybinių organizacijų tarybos sudėties patvirtinimo“ ir 1 punktą išdėstyti taip:

„1. Patvirtinti šios sudėties Klaipėdos miesto nevyriausybinių organizacijų tarybą:

Aistė Andruškevičiūtė, Klaipėdos miesto savivaldybės administracijos jaunimo reikalų koordinatorė;

Arūnas Barbšys, Klaipėdos miesto savivaldybės tarybos Finansų ir ekonomikos komiteto narys;

Jurgita Choromanskytė, Klaipėdos miesto savivaldybės tarybos Miesto plėtros ir strateginio planavimo komiteto narė;

Asta Dirgėlienė, BĮ Klaipėdos „Gintaro“ sporto centro direktorė;

Roma Fabijonavičiūtė-Genienė, BĮ Neįgaliųjų centro „Klaipėdos lakštutė“ direktoriaus pavaduotoja socialiniams reikalams;

Tatjana Fedotova, Klaipėdos miesto savivaldybės tarybos Kultūros, švietimo ir sporto komiteto narė;

Evelina Gulijeva, VšĮ Socialinių paslaugų informacijos centro direktorė; centro dorė;

Edgaras Jefimovas, Klaipėdos jaunimo organizacijų asociacijos „Apskritasis stalas“ narys;

Liudvika Kuzminčiūtė, asociacijos „Klaipėdos žalieji“ pirmininkė;

Tomas Meškinis, Klaipėdos miesto savivaldybės tarybos Miesto ūkio ir aplinkosaugos komiteto narys;

Stasys Miliukas, Klaipėdos miesto pagyvenusių žmonių asociacijos narys;

Neringa Poškutė-Jukumienė, VšĮ Klaipėdos dailininkų fondo vadovė;

Irma Radavičiūtė, Klaipėdos universiteto studentų sąjungos viceprezidentė;

Renolda Senavaitienė, nevyriausybinių organizacijų asociacijos „Klaipėdos piliečiai“ pirmininkė;

Dainius Šilingas, VšĮ „Asmenybės ugdymas“ direktorius;

Jolita Šlajienė, Klaipėdos Jeronimo Kačinsko muzikos mokyklos direktorė;

Lina Šukytė-Korsakė, Klaipėdos apskrities nevaisingų šeimų bendrijos pirmininko pavaduotoja;

Alfonsas Vildžiūnas, Klaipėdos miesto savivaldybės tarybos Sveikatos ir socialinių reikalų komiteto narys.“

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 0.

9. SVARSTYTA. Klaipėdos miesto savivaldybės tarybos 2014 m. liepos 31 d. sprendimo   
Nr. T2-173 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“ pakeitimas.

Pranešėja – R. Perminienė, Sveikatos apsaugos skyriaus vyriausioji specialistė.

V. Grubliauskas informuoja, kad sprendimo projektui be pastabų pritarė Sveikatos ir socialinių reikalų komitetas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2014 m. liepos 31 d. sprendimo Nr. T2-173 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“ pakeitimo:

„1. Pakeisti Biudžetinės įstaigos Klaipėdos sutrikusio vystymosi kūdikių namų nuostatus, patvirtintus Klaipėdos miesto savivaldybės tarybos 2014 m. liepos 31 d. sprendimu Nr. T2-173 „Dėl Biudžetinės įstaigos Klaipėdos sutrikusio vystymosi kūdikių namų nuostatų patvirtinimo“, ir 5 punktą išdėstyti taip:

„5. Kūdikių namų buveinė: Turistų g. 28, LT-92282, Klaipėda.“

2. Įgalioti Aušrą Nikolajevienę, BĮ Klaipėdos sutrikusio vystymosi kūdikių namų direktorę, pasirašyti nuostatus ir įregistruoti juos Juridinių asmenų registre.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 0.

10. SVARSTYTA. Atleidimas nuo nekilnojamojo turto mokesčio mokėjimo.

Pranešėja – K. Petraitienė, Mokesčių skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl atleidimo nuo nekilnojamojo turto mokesčio mokėjimo:

„Atleisti savivaldybės biudžeto sąskaita:

1. UAB „BANDUŽIAI“ (kodas 140915067), vykdančią kepyklėlės ir konditerijos parduotuvės veiklą, adresu: H. Manto g. 27-1, Klaipėda, nuo 660,12 Eur nekilnojamojo turto mokesčio mokėjimo už 2017 metus, kurį sudaro 30 proc. apskaičiuotos deklaruoto šio mokesčio sumos;

2. UAB „ŠIŠIONIŠKIS“ (kodas 141524979), vykdančią mažos kavinės veiklą Klaipėdos miesto istorinėje dalyje, adresu: H. Manto g. 40A, Klaipėda, nuo 275,40 Eur nekilnojamojo turto mokesčio mokėjimo už 2017 metus, kurį sudaro 30 proc. apskaičiuotos deklaruoto šio mokesčio sumos;

3. UAB „Klaipėda Tours“ (kodas 302822175), vykdančią turizmo agentūros veiklą Klaipėdos miesto istorinėje dalyje, adresu: Turgaus g. 2-17 ir Turgaus g. 2-11, Klaipėda, nuo 368,00 Eur nekilnojamojo turto mokesčio mokėjimo už 2017 metus, kurį sudaro 50 proc. apskaičiuotos deklaruoto šio mokesčio sumos;

4. UAB „YURGA“ (kodas 300648523), vykdančią meno galerijos veiklą Klaipėdos miesto istorinėje dalyje, adresu: Turgaus g. 10-20, Klaipėda, nuo 346,00 Eur nekilnojamojo turto mokesčio mokėjimo už 2017 metus, kurį sudaro 100 proc. apskaičiuotos deklaruoto šio mokesčio sumos;

5. UAB „Mano valsas“ (kodas 302296266), vykdančią mažos parduotuvės veiklą Klaipėdos miesto istorinėje dalyje, adresu: Šaltkalvių g. 3, Klaipėda, nuo 315,50 Eur nekilnojamojo turto mokesčio mokėjimo už 2017 metus, kurį sudaro 50 proc. apskaičiuotos deklaruoto šio mokesčio sumos;

6. UAB „Laisvalaikio studija“ (kodas 302827329), vykdančią mažos kavinės veiklą Klaipėdos miesto istorinėje dalyje, adresu: Didžioji Vandens g. 20, Klaipėda, nuo 231,00 Eur nekilnojamojo turto mokesčio mokėjimo už 2017 metus, kurį sudaro 50 proc. apskaičiuotos deklaruoto šio mokesčio sumos;

7. UAB ,,PETAURA“ (kodas 141482786), vykdančią antikvarinio knygyno, meno dirbinių, suvenyrų gamybos ir prekybos veiklą Klaipėdos miesto istorinėje dalyje, adresu: Tiltų g. 19, Klaipėda, nuo 1088,00 Eur nekilnojamojo turto mokesčio mokėjimo už 2017 metus, kurį sudaro 100 proc. apskaičiuotos deklaruoto šio mokesčio sumos;

8. IĮ „Retro knygos“ (kodas 300959570), vykdančią knygyno veiklą Klaipėdos miesto istorinėje dalyje, adresu: Tiltų g. 19, Klaipėda, nuo 508,00 Eur nekilnojamojo turto mokesčio mokėjimo už 2017 metus, kurį sudaro 100 proc. apskaičiuotos deklaruoto šio mokesčio sumos.“

BALSUOTA: už – 24, prieš – 0, susilaiko – 0.

11. SVARSTYTA. Klaipėdos miesto savivaldybės tarybos 2013 m. lapkričio 28 d. sprendimo Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimas.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos, Kultūros, švietimo ir sporto bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. lapkričio 28 d. sprendimo Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimo:

„1. Pakeisti Klaipėdos miesto savivaldybės tarybos 2013 m. lapkričio 28 d. sprendimą Nr. T2 300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“:

1.1. pakeisti 9 punkto pirmąją pastraipą ir ją išdėstyti taip:

„9. Išorinė reklama – reklama, kurios įvairios specialios (stendai, skydai, stulpai, vitrinos ir pan.) ir pritaikytos (pastatų sienos, langai, durys, stogai, laikinieji statiniai, transporto priemonės, oro balionai ir pan.) pateikimo priemonės yra ne patalpose:“;

1.2. pakeisti 9.1 papunktį ir jį išdėstyti taip:

9.1. iškaba – ant ar prie reklamos davėjo buveinės pastato arba reklamos davėjo prekybos ar paslaugų teikimo vietoje ar prie jos įrengiama speciali išorinės reklamos pateikimo priemonė, ant kurios ar kurioje pateikiama informacija: reklamos davėjo pavadinimas ir (arba) reklamos davėjo prekybos ar paslaugų teikimo vietos pavadinimas (parduotuvė, viešbutis, kirpykla ir kt.), ir (arba) parduodamų prekių ar teikiamų paslaugų pavadinimas (avalynė, automobilių remontas ir kt.). Iškaba taip pat laikoma tokios informacijos pateikimo vieta ant reklamos davėjo buveinės arba prekybos ar paslaugų teikimo vietos pastato sienos, langų ar durų. Be nurodytos informacijos, iškaboje gali būti pateikiami: prekių ženklas, logotipas, emblema, darbo laikas, reklamos davėjo vardas, pavardė;

1.3. papildyti 91 punktu ir jį išdėstyti taip:

„91. Išorine reklama taip pat laikoma:

91.1. reklama, kurios pateikimo priemonės yra patalpose (vitrinose, langų ir (arba) durų vidinėse pusėse), tačiau ji yra matoma iš lauko pusės;

91.2. iškaboje pateikiama informacija.“;

1.4. pakeisti 14 punktą ir jį išdėstyti taip:

„14. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos reklamos įstatyme ir kituose teisės aktuose.“;

1.5. pakeisti 16 punktą ir jį išdėstyti taip:

„16. Išorinės reklamos veiklos subjektas privalo turėti Klaipėdos miesto savivaldybės administracijos išduotą leidimą, išskyrus atvejus, nurodytus Lietuvos Respublikos reklamos įstatymo 12 straipsnio 2 dalyje.“;

1.6. pakeisti 17 punktą ir jį išdėstyti taip:

„17. Išorinė reklama, kuriai reikalingas leidimas, ant Klaipėdos miesto savivaldybei priklausančių ar patikėjimo teise valdomų objektų ar teritorijų apmokestinama už plotą, nurodytą projekte.“;

1.7. pripažinti netekusiu galios 18 punktą;

1.8. pakeisti 19 punktą ir jį išdėstyti taip:

„19. Už leidimą išorinei reklamai, kuriai reikalingas leidimas, ant ne Klaipėdos miesto savivaldybei priklausančių ar patikėjimo teise valdomų objektų ar teritorijų mokama vienkartinė įmoka reklamos suderinimo laikotarpiu, bet ne ilgiau kaip 10 metų.“;

1.9. papildyti 191 punktu ir jį išdėstyti taip:

„191. Vietinė rinkliava už leidimo įrengti išorinę reklamą išdavimą turi būti sumokėta iki leidimo išdavimo.“;

1.10. pakeisti 23.1.7 papunktį ir jį išdėstyti taip:

„23.1.7. už sumontuotų ant specialių išorinei reklamai skirtų transporto priemonių – 1057 Eur metams už 1 transporto priemonę;“;

1.11. pripažinti netekusiu galios 23.1.9 papunktį;

1.12. pakeisti 23.2 papunktį ir jį išdėstyti taip:

„23.2. už leidimą įrengti išorinę reklamą ant ne Klaipėdos miesto savivaldybei priklausančių ar patikėjimo teise valdomų objektų ar teritorijų – 29 Eur visam laikotarpiui, kuriam suderinta reklama, bet ne ilgiau kaip 10 metų;“;

1.13. pripažinti netekusiais galios 23.2.1 ir 23.2.2 papunkčius;

1.14. pakeisti 24 punktą ir jį išdėstyti taip:

„24. Vienos dienos vietinės rinkliavos dydis apskaičiuojamas metų vietinės rinkliavos dydį dalijant iš einamųjų metų dienų skaičiaus. Ši nuostata netaikoma 23.2, 23.3.1 ir 23.3.2 papunkčiuose nustatytai rinkliavai.“;

1.15. pakeisti 25.6 papunktį ir jį išdėstyti taip:

„25.6. valstybės ir savivaldybės biudžetinių ir viešųjų įstaigų, bendrojo ugdymo mokyklų ir ikimokyklinio ugdymo įstaigų, asociacijų ir politinių partijų įrengtai išorinei reklamai – iškabai ant (prie) pastato, pateikiančiai informaciją apie įstaigą, asociaciją ar partiją;“;

1.16. pakeisti 27.1 papunktį ir jį išdėstyti taip:

„27.1. sumokėta daugiau, negu Klaipėdos miesto savivaldybės tarybos nustatytas rinkliavos dydis (grąžinamas permokėtas rinkliavos dydis pagal pateiktą veiklos subjekto prašymą);“;

1.17. pakeisti 32 punktą ir jį išdėstyti taip:

„32. Vietinės rinkliavos rinkimą kontroliuoja Klaipėdos miesto savivaldybės kontrolierius (Savivaldybės kontrolės ir audito tarnyba).“;

1.18. pakeisti 35 punktą ir jį išdėstyti taip:

„35. Pagal šių Nuostatų 23.1.1–23.1.8, 23.2 papunkčius surinktos lėšos naudojamos rinkliavos rinkimo, leidimų išdavimo organizavimo, vietų išdėstymo bei paskirstymo ir kontrolės išlaidoms padengti.“;

1.19. pripažinti netekusiu galios 37 punktą.

2. Nustatyti, kad šis sprendimas įsigalioja nuo jo priėmimo dienos.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 25, prieš – 0, susilaiko – 0.

12. SVARSTYTA. Prekybos alkoholiniais gėrimais laiko apribojimas.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai. Finansų ir ekonomikos komitetas rekomendavo įpareigoti Viešosios tvarkos skyrių pateikti komitetui visą informaciją apie baro „Bardakas“ veiklą.

A. Velykienė aiškina, kad sudaryta komisija dėl triukšmo suvaldymo kavinei-barui „Bardakas“ rekomendavo prevencines priemones bei įpareigojo jas įgyvendinti iki naujų metų. Po to bus sprendžiama, ką toliau daryti.

J. Uptienė informuoja, kad Valstybinė maisto ir veterinarijos tarnyba pranešė, kad patalpos yra labiau pritaikytos parduotuvės veiklai, ten nėra gaminamas maistas, yra tik pardavinėjami alkoholiniai produktai. Nuvykus į vietą ant pastato nebuvo iškabos su nurodytu kavinės darbo laiku, todėl tai kelia įtarimų, kad alkoholis yra pardavinėjamas būtent tada, kai nebeprekiaujama parduotuvėse.

NUSPRĘSTA. Pritarti sprendimo projektui. Priimti sprendimą dėl prekybos alkoholiniais gėrimais laiko apribojimo:

„1. Apriboti prekybos alkoholiniais gėrimais laiką UAB „Bistro kasa“ (kodas 303365135, buveinės adresas: Partizanų g. 61-806, Kaunas) užkandinėje, adresu: Bijūnų g. 8, Klaipėda, ir apriboti prekybos alkoholiniais gėrimais laiką prekybos vietai, adresu: Bijūnų g. 8, Klaipėda (pastato unikalus Nr. 2197-9000-7032): leisti prekiauti alkoholiniais gėrimais pirmadieniais–šeštadieniais nuo 10.00 val. iki 20.00 val., sekmadieniais – nuo 10.00 val. iki 15.00 val.

2. Apriboti prekybos alkoholiniais gėrimais laiką UAB „Nevtemus“ (kodas 303251181, buveinės adresas: Mažojo Kaimelio g. 1, Klaipėda) bare, adresu: Mažojo Kaimelio g. 1, Klaipėda, ir apriboti prekybos alkoholiniais gėrimais laiką prekybos vietai, adresu: Mažojo Kaimelio g. 1, Klaipėda (pastato unikalus Nr. 2195-5006-3018): leisti prekiauti alkoholiniais gėrimais pirmadieniais–šeštadieniais nuo 10.00 val. iki 20.00 val., sekmadieniais – nuo 10.00 val. iki   
15.00 val.

3. Nustatyti, kad šis sprendimas įsigalioja 2018 m. gruodžio 1 d.“

BALSUOTA: už – 24, prieš – 1, susilaiko – 0.

13. SVARSTYTA. Klaipėdos miesto savivaldybės tarybos 2018 m. sausio 25 d. sprendimo Nr. T2-3 „Dėl Savivaldybės būsto fondo ir Savivaldybės socialinio būsto sąrašų patvirtinimo“ pakeitimas.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. sausio 25 d. sprendimo Nr. T2-3 „Dėl Savivaldybės būsto fondo ir Savivaldybės socialinio būsto sąrašų patvirtinimo“ pakeitimo:

„1. Pakeisti Klaipėdos miesto savivaldybės tarybos 2018 m. sausio 25 d. sprendimą Nr. T2-3 „Dėl Savivaldybės būsto fondo ir Savivaldybės socialinio būsto sąrašų patvirtinimo“:

1.1. pakeisti nurodytu sprendimu patvirtintą Savivaldybės būsto fondo sąrašą ir jį išdėstyti nauja redakcija (pridedama);

1.2. pakeisti nurodytu sprendimu patvirtintą Savivaldybės socialinio būsto, kaip Savivaldybės būsto fondo dalies, sąrašą ir jį išdėstyti nauja redakcija (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaiko – 0.

15. SVARSTYTA. Socialinio būsto nuomos sąlygų pakeitimas.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl : socialinio būsto nuomos sąlygų pakeitimo:

„1. Pakeisti nuomos sąlygas ir nuomoti būstą savivaldybės būsto nuomos sąlygomis šiems socialinio būsto nuomininkams:

1.1. A. L., gyvenančiai (duomenys neskelbtini), Klaipėdoje, unikalus Nr. (duomenys neskelbtini);

1.2. R. K., gyvenančiam (duomenys neskelbtini), Klaipėdoje, unikalus Nr. (duomenys neskelbtini).

2. Nuomoti sprendimo 1 punkte nurodytas gyvenamąsias patalpas savivaldybės būsto nuomos sąlygomis, pirmus metus nuo savivaldybės būsto nuomos sutarties sudarymo taikant rinkos pataisos koeficientą R=1,2.“

BALSUOTA: už – 28, prieš – 0, susilaiko – 0.

15. SVARSTYTA. Savivaldybės būsto nuomos sąlygų pakeitimas

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl savivaldybės būsto nuomos sąlygų pakeitimo:

„Pakeisti nuomos sąlygas I. R., gyvenančiai (duomenys neskelbtini), Klaipėdoje, unikalus   
Nr. (duomenys neskelbtini), ir nuomoti jai būstą socialinio būsto nuomos sąlygomis.“

BALSUOTA: už – 27, prieš – 0, susilaiko – 0.

16. SVARSTYTA. Klaipėdos miesto savivaldybės tarybos 2017 m. liepos 27 d. sprendimo Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimas netekusiu galios.

Pranešėjas – E. Simokaitis, Turto skyriaus vedėjas. Aiškina, kad Finansų ir ekonomikos komitetas sprendimo projektui pritarė be pastabų, o Kultūros, švietimo ir sporto komitetas sprendimo pojektui nepritarė. Spalio 19 d. buvo gautas AB „Lietuvos paštas“ raštas, kad bendrovė pardavinės šias patalpas viešai, ir kad kviečia savivaldybę dalyvauti aukcione. Informuoja, kad savivaldybėms teisės aktai neleidžia dalyvauti viešuosiuose aukcionuose.

A. Cesiulis sako, kad komitetas sprendimo projektui nepritarė, tačiau šiandien, išgirdęs informaciją dėl spalio 19 d. rašto, jis pritars sprendimo projektui.

N. Puteikienė kalba frakcijos vardu. Siūlo nepritarti sprendimo projektui. Sako, kad Savivaldybė nepadariusi nieko, kad unikalus kultūrinis objektas atitektų miestui, šiandien paprasčiausiai jo atsisako. Buvo nuspręsta, kad bus sudaryta darbo grupė, kuri spręs kas tame objekte galėtų būti, tačiau niekas nepadaryta. Siūlo balsuoti prieš, atidėti sprendimo priėmimą tam, kad Savivaldybės administracija padarytų viską kas yra jos galiose, ir kad šis objektas atitektų miestui.

J. Simonavičiūtė sutinka su N. Puteikienės siūlymu, kad reikia balsuoti prieš, tačiau sako, kad negalima teigti, jog niekas nedaroma. Aiškina, kad įstatymai savivaldai neleidžia dalyvauti lygiomis teisėmis su fiziniais ir juridiniais asmenimis aukcionuose. Siūlo Savivaldybės administracijai paruošti Tarybos kreipimąsi į Lietuvos savivaldybių asociaciją, į Lietuvos Respublikos Vyriausybę, kad būtų peržiūrėta nuostata ir sugrąžinta teisė savivaldai dalyvauti aukcionuose. Siūlo šiam sprendimo projektui nepritarti.

R. Taraškevičius siūlo klausimo svarstymą atidėti ir Tarybos vardu kreiptis į Lietuvos Respublikos susisiekimo ministeriją, kad būtų išnaudotos visos galimybės, kad pastatas atitektų miestui.

L. Petraitienė pritaria siūlymui atidėti klausimo svarstymą bei kreiptis į Lietuvos Respublikos Vyriausybę.

V. Žvikienė pritaria išsakytoms nuomonėms ir siūlo įdėti visas pastangas bei išnaudoti visas galimybes dėl šio pastato įsigijimo, tik tada imtis kitų veiksmų. Siūlo nepritarti sprendimo projektui.

A. Staponkienė siūlo kreiptis į turto savininką, kad būtų sustabdytas disponavimas tuo turtu, kol neišaiškės Klaipėdos miesto savivaldybės galimybės jį įsigyti.

S. Budinas sako, kad tiek specialiųjų tarnybų, tiek Lietuvos Respublikos Vyriausybės pozicijos yra pakankamai aiškios, kad savivaldybės, turėdamos pakankamai didelius finansinius resursus, gali lengvai uzurpuoti teise ir supirkinėti už bet kokią kainą jam patikusius objektą, o tai yra pagrindinis žingsnis ir galimybės turėti korupcinį atveją. Todėl buvo priimtas toks teisės aktas. Mano, kad savivaldybė turėtų elgtis pakankamai atsakingai ir vykdyti tai, kas yra numatyta valstybės politikoje.

A. Šulcas pritaria nuomonei, kad nereikia atsisakyti pretenzijų į šitą pastatą ir ieškoti priemonių jam įsigyti.

V. Grubliauskas sako, kad dauguma Tarybos narių mano, jog neturėtų būti pritarta tokiam sprendimo projektui. Tokiu atveju procesas būtų grąžintas atgal ir nebūtų atsisakyta pretenzijų į šį turtą. Mano, kad šitoje stadijoje tai būtų pats racionaliausias sprendimas.

N. Puteikienė sako, kad balsuodama prieš šį projektą savivaldybė pasiliks prie savo principinio sprendimo, kad Klaipėdos miestas įsigyja šį objektą. Prašo balsuoti prieš šį sprendimo projektą.

A. Staponkienė sako, kad Savivaldybės administracijos direktoriaus išsakytas motyvas, kad savivaldybėje suklestės korupcija, jei savivaldybė išpirks savivaldybės teritorijoje esančius čia gyvenantiems žmonėms reikalingus pastatus, yra nesuvokiama. Siūlo nepritarti šiam sprendimo projektui.

V. Grubliauskas siūlo balsavimu apsispręsti dėl sprendimo projekto. Balsavimu (už – 3, prieš – 21, susilaiko – 0) pateiktam sprendimo projektui nepritarta.

NUSPRĘSTA. Nepritarti sprendimo projektui.

17. SVARSTYTA. Nekilnojamojo turto Nemuno g. 113 ir Nemuno g. 133, Klaipėdoje, pirkimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos, Miesto plėtros ir strateginio planavimo bei Sveikatos ir socialinių reikalų komitetai.

J. Simonavičiūtė siūlo pritarti sprendimo projektui, nes tuose pastatuose gyvenantys žmonės neturi jokios aiškios perspektyvos. Priimtas sprendimas leistų gyventojams galvoti, kad savivaldybė išpirks du pastatus ir jie, jei norės, už priimtiną kainą butus galės parduoti. Tačiau pažymi, kad esminis klausimas yra, ar uostas duoda tam pinigų. Mano, kad Finansų ir ekonomikos komitetas galėtų peržiūrėti sutartis ir išsiaiškinti, kokioms reikmėms uostas pinigus duoda, kiek ir kuriam laikotarpiui.

R. Taraškevičius sako, kad nereikėtų šito sprendimo sieti su Klaipėdos valstybinės jūrų uosto direkcijos skiriamu finansavimu. Svarstant biudžetą bus matoma, kur ir kokiam infrastruktūros objektui pinigai bus skiriami. Teigia, kad jam kelia abejonių sprendimo projekte numatyta maža vieno kv. m. išpirkimo kaina, kadangi už tuos pinigus gyventojai nieko naujo neįsigis. Tačiau siūlo, jei gyventojams šis sprendimas yra priimtinas, pritarti sprendimo projektui.

A. Šulcas sako, kad tai yra tik dalinis sprendimas, nes gyventojui sunku bus kažką už tuos pinigus įsigyti. Mano, kad reikėtų susitikimo su uosto įmonėmis ir kalbėtis, kur yra jų socialinė atsakomybė, ir gal jie galėtų prisidėti papildomai, kad gyventojai galėtų nusipirkti normalų būstą. Siūlo balsuoti už.

A. Barbšys sako, kad tiek miesto gyventojai, tiek Taryba yra Klaipėdos valstybinės jūrų uosto direkcijos įkaitai. Nemato uosto atsakomybės, todėl mano, kad reikia dar kartą kreiptis į ją. Siūlo nenaudoti savivaldybės biudžeto lėšų.

N. Puteikienė siūlo pritarti sprendimo projektui tam, kad gyventojai neliktų nežinioje. Kadangi gyventojai negalės nusipirkti tinkamų butų, nes išpirkimo kaina labai maža, siūlo sudaryti darbo grupę, kuri derėtųsi su direkcija ir kitomis uosto įmonėmis tam, kad realiai būtų kompensuojamos patiriamos išlaidos. Per pusmetį siūlo išspręsti šią problemą.

A. Staponkienė siūlo pritarti sprendimo projektui tam, kad procesas pajudėtų.

V. Grubliauskas sako, kad sutartys su uostu, ypatingai dėl lėšų skirtų infrastruktūrai, turėtų būti išsamiai išnagrinėtos, paviešintos ir įvertintos Finansų ir ekonomikos komitete, galbūt, ir Kontrolės komitete. Siūlo pritarti sprendimo projektui.

R. Didžiokas informuoja, kad pritaria sprendimo projektui.

NUSPRĘSTA. Pritarti sprendimo projektui. Priimti sprendimą dėl nekilnojamojo turto Nemuno g. 113 ir Nemuno g. 133, Klaipėdoje, pirkimo:

„1. Pavesti Klaipėdos miesto savivaldybės administracijos direktoriui teisės aktų nustatyta tvarka organizuoti nekilnojamojo turto – gyvenamųjų ir negyvenamųjų patalpų, esančių Nemuno g. 113, Klaipėdoje (unikalūs Nr.: 2193-0008-7013:0001, 2193-0008-7013:0002; 2193-0008-7013:0003, 2193-0008-7013:0004, 2193-0008-7013:0005, 2193-0008-7013:0006, 2193-0008-7013:0007, 2193-0008-7013:0008, 2193-0008-7013:0009, 2193-0008-7013:0010, 2193-0008-7013:0011, 2193-0008-7024, 4400-1142-8372:3117), ir Nemuno g. 133, Klaipėdoje (unikalūs   
Nr.: 2193-0008-8010:0001, 2193-0008-8010:0002, 2193-0008-8010:0003, 2193-0008-8010:0004, 2193-0008-8010:0005, 2193-0008-8010:0006, 2193-0008-8010:0007, 2193-0008-8010:0008, 2193-0008-8010:0008, 2193-0008-8010:0009, 2193-0008-8010:00010, 2193-0008-8010:0011, 2193-0008-8010:0012, 2193-0008-8021), nuosavybės teise priklausančio fiziniams ir juridiniams asmenims, pirkimą.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaiko – 0.

18. SVARSTYTA. Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2018 m. vasario 21 d. sprendimo Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ pakeitimo:

„1. Pakeisti Parduodamų savivaldybės būstų ir pagalbinio ūkio paskirties pastatų sąrašą, patvirtintą Klaipėdos miesto savivaldybės tarybos 2018 m. vasario 21 d. sprendimu Nr. T2-27 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“:

* 1. papildyti 990 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 990. | Pievų Tako g. 14 | 111,11 | – | 4400-3813-4097 | “; |

* 1. papildyti 991 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 991. | Geležinkelio g. 2 | 98,80 | – | 2193-2000-3020 | “; |

* 1. papildyti 992 punktu:

|  |  |  |  |  |  |  |
| --- | --- | --- | --- | --- | --- | --- |
| „ | 992. | Kuosų g. 8 | 17,55 | – | 4400-2817-0867:8932 | “. |

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaiko – 0.

19. SVARSTYTA. Savivaldybės pagalbinio ūkio paskirties ūkinių pastatų dalių pardavimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl savivaldybės pagalbinio ūkio paskirties ūkinių pastatų dalių pardavimo:

„Parduoti savivaldybei nuosavybės teise priklausančias pagalbinio ūkio paskirties ūkinių pastatų dalis:

1. I. K. ir R. K., (duomenys neskelbtini), Klaipėdoje, 6,04 kv. metro ploto dalį (plane žymimą ind. 1-4) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 990,00 Eur (devyni šimtai devyniasdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

2. K. R., (duomenys neskelbtini), Klaipėdoje, 6,33 kv. metro ploto dalį (plane žymimą ind. 1 7) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1035,00 Eur (vienas tūkstantis trisdešimt penki eurai 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

3. O. M., (duomenys neskelbtini), Klaipėdoje, 8,71 kv. metro ploto dalį (plane žymimą ind. 1 10) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1330,00 Eur (vienas tūkstantis trys šimtai trisdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

4. N. S., (duomenys neskelbtini), Klaipėdoje, 6,14 kv. metro ploto dalį (plane žymimą ind. 1 9) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1010,00 Eur (vienas tūkstantis dešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

5. G. R., (duomenys neskelbtini), Klaipėdoje, 6,12 kv. metro ploto dalį (plane žymimą ind. 1 1) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1000,00 Eur (vienas tūkstantis eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

6. V. K., (duomenys neskelbtini), Klaipėdoje, 6,10 kv. metro ploto dalį (plane žymimą ind. 1 6) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1000,00 Eur (vienas tūkstantis eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą7. G. G. (duomenys neskelbtini), Klaipėdoje, 6,31 kv. metro ploto dalį (plane žymimą ind. 1 8) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1030,00 Eur (vienas tūkstantis trisdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

8. V. Č., (duomenys neskelbtini), Klaipėdoje, 6,15 kv. metro ploto dalį (plane žymimą ind. 1 3) pagalbinio ūkio paskirties ūkinio pastato, bendras plotas – 63,88 kv. metro, užstatytas plotas – 81,00 kv. metro, plane žymimo 6I1p, unikalus Nr. (duomenys neskelbtini), statybos metai – 1960. Kaina – 1010,00 Eur (vienas tūkstantis dešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

9. Ž. S., (duomenys neskelbtini), Klaipėdoje, 7,63 kv. metro ploto dalį (plane žymimą ind. 1 3) pagalbinio ūkio paskirties ūkinio pastato, bendras plotas – 29,74 kv. metro, užstatytas plotas – 38,00 kv. metro, plane žymimo 5I1p, unikalus Nr. (duomenys neskelbtini), statybos metai – 1960. Kaina – 1220,00 Eur (vienas tūkstantis du šimtai dvidešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

10. V. B., (duomenys neskelbtini), Klaipėdoje, 7,12 kv. metro ploto dalį (plane žymimą ind. 1 1) pagalbinio ūkio paskirties ūkinio pastato, bendras plotas – 29,74 kv. metro, užstatytas plotas – 38,00 kv. metro, plane žymimo 5I1p, unikalus Nr. (duomenys neskelbtini), statybos metai – 1960. Kaina – 1140,00 Eur (vienas tūkstantis šimtas keturiasdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

11. L. V., (duomenys neskelbtini), Klaipėdoje, 7,26 kv. metro ploto dalį (plane žymimą ind. 1 2) pagalbinio ūkio paskirties ūkinio pastato, bendras plotas – 29,74 kv. metro, užstatytas plotas – 38,00 kv. metro, plane žymimo 5I1p, unikalus Nr. (duomenys neskelbtini), statybos metai – 1960. Kaina – 1160,00 Eur (vienas tūkstantis šimtas šešiasdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą;

12. G. Č., (duomenys neskelbtini), Klaipėdoje, 7,73 kv. metro ploto dalį (plane žymimą ind. 1 4) pagalbinio ūkio paskirties ūkinio pastato, bendras plotas – 29,74 kv. metro, užstatytas plotas – 38,00 kv. metro, plane žymimo 5I1p, unikalus Nr. (duomenys neskelbtini), statybos metai – 1960. Kaina – 1230,00 Eur (vienas tūkstantis du šimtai keturiasdešimt eurų 00 ct), iš jų 130,00 Eur (vienas šimtas trisdešimt eurų 00 ct) – už turto vertės nustatymą.“

BALSUOTA: už – 28, prieš – 0, susilaiko – 0.

20. SVARSTYTA. Sutikimas perimti valstybės turtą ir jo perdavimas valdyti, naudoti ir disponuoti patikėjimo teise.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos ir Miesto plėtros ir strateginio planavimo komitetai, o Miesto ūkio ir aplinkosaugos komitetas – nepritarė.

A. Vaišvila sako, kad komitetas sprendimo projektui nepritarė vienbalsiai, kadangi turtas yra valstybės ir miestui prisiimti naštą būtų neprotinga. Tiltas tarnauja tam, kad miestiečiai pereitų per geležinkelį ir pagrindinė kliūtis yra geležinkelis, o ne tilto buvimas. Kadangi kliūtis sudaro geležinkelis, eksploatuoti šį tiltą turėtų geležinkeliai.

A. Šulcas sako, kad ne laikas šį klausimą svarstyti, todėl siūlo sprendimo projektui nepritarti.

V. Vareikis sako, kad tuomet, kai geležinkeliai pristatys problemas, bus galima svarstyti klausimą. Teigia, kad Savivaldybės pageidavimai išdėstyti geležinkeliams prieš pusantrų metų dar nėra įvykdyti.

A. Barbšys sako, kad turi būti ne tik pastatytos sienelės. Mieste pagal reikalavimus negali būti betoninių pabėgių, todėl jie turi būti pakeisti. Siūlo nepritarti sprendimo projektui ir kalbėtis su AB „Lietuvos geležinkeliai“, kad miesto gyventojų gyvenimo sąlygos gerėtų.

R. Taraškevičius sako, kad tiltas turėtų būti miesto infrastruktūros objektas, kadangi geležinkeliai prieš daugelį metų buvo išreiškę poziciją: nesant tilto miesto gyventojai turėtų vaikščioti aplinkui.

T. Meškinis pritaria siūlymui nepritarti sprendimo projektui, juolab, kad geležinkeliai daugelį metų nevykdo savo įsipareigojimų pasirašytų sutartyje.

A. Staponkienė sako, kad tiltas yra reikalingas gyventojams. Nežinia, ar kas nors tarėsi su geležinkeliais, ar tikrai toliau nevyksta jokios derybos. Abejoja, ar bus rezultatų, jei savivaldybė šantažuos Lietuvos geležinkelius. Pritars sprendimo projektui.

V. Titovas sako, kad tiltas reikalinga ne geležinkeliams, o gyventojams. Siūlo perimti tiltą savivaldybės nuosavybėn, nes niekas negali būti garantuotas, jog tiltas nebus demontuotas.

V. Grubliauskas siūlo balsavimu apsispręsti dėl sprendimo projekto. Balsavimu (už – 13, prieš – 12, susilaiko – 3) pateiktam sprendimo projektui nepritarta.

NUSPRĘSTA. Nepritarti sprendimo projektui.

21. SVARSTYTA. Sprendimo pirkti nekilnojamąjį daiktą savivaldybės nuosavybėn patvirtinimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl sprendimo pirkti nekilnojamąjį daiktą savivaldybės nuosavybėn patvirtinimo:

„Pirkti Klaipėdos miesto savivaldybės nuosavybėn butą Rumpiškės g. 32-11, Klaipėdoje (unikalus Nr. 2196-3007-3012:0009, bendras plotas – 37,78 kv. metro), už 47 960,00 Eur.“

BALSUOTA: už – 23, prieš – 0, susilaiko – 4.

22. SVARSTYTA. Turto perdavimas valdyti, naudoti ir disponuoti patikėjimo teise savivaldybės biudžetinėms įstaigoms.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl turto perdavimas valdyti, naudoti ir disponuoti patikėjimo teise savivaldybės biudžetinėms įstaigoms:

„1. Perduoti Klaipėdos miesto savivaldybei nuosavybės teise priklausantį ilgalaikį materialųjį turtą – gyvenamąsias patalpas Naujoji Uosto g. 10A-2, Klaipėda (unikalus Nr. 2199-5004-9012:0002, bendras plotas – 159,67 kv. m.), turto įsigijimo vertė – 160 000,00 Eur, likutinė vertė 2018-10-31– 160 000,00 Eur), valdyti, naudoti ir disponuoti patikėjimo teise biudžetinei įstaigai Klaipėdos vaikų globos namams „Rytas“.

2. Perduoti Klaipėdos miesto savivaldybei nuosavybės teise priklausantį ir šiuo metu Klaipėdos vaikų globos namų „Rytas“ patikėjimo teise valdomą ilgalaikį materialųjį turtą, kurio bendra įsigijimo vertė – 12 429,63 Eur, likutinė vertė 2018-10-31 – 17,87 Eur, ir trumpalaikį materialųjį turtą, kurio bendra įsigijimo vertė – 3 547,81 Eur, valdyti, naudoti ir disponuoti patikėjimo teise Klaipėdos „Gilijos“ pradinei mokyklai, Klaipėdos miesto globos namams, Klaipėdos lopšeliui-darželiui „Švyturėlis“ ir Klaipėdos moksleivių saviraiškos centrui (priedas).

3. Perduoti Klaipėdos miesto savivaldybei nuosavybės teise priklausantį ir Klaipėdos miesto savivaldybės administracijos patikėjimo teise valdomą trumpalaikį turtą – 200 vnt. konferencinių kėdžių (bendra įsigijimo vertė – 11 200,00 Eur) valdyti, naudoti ir disponuoti patikėjimo teise Klaipėdos Simono Dacho progimnazijai.

4. Perduoti Klaipėdos miesto savivaldybės nuosavybės teise ir šiuo metu Klaipėdos Ievos Simonaitytės mokyklos patikėjimo teise valdomas negyvenamąsias patalpas Naikupės g. 25, Klaipėda (pastato, kuriame yra patalpos, unikalus Nr. 2196-6003-6029, žymėjimas plane – 1C2p, patalpų žymėjimo indeksai: nuo 4-1 iki 4-8, perduodamas plotas – 382,60 kv. m, įsigijimo vertė – 20 442,42 Eur, likutinė vertė 2018-10-31 – 6 677,51 Eur), valdyti, naudoti ir disponuoti patikėjimo teise Klaipėdos futbolo sporto mokyklai iki pastato Paryžiaus Komunos g. 16A, Klaipėda, rekonstrukcijos darbų pabaigos.

5. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 23, prieš – 2, susilaiko – 1.

23. SVARSTYTA. Dianos Varkalienės skyrimas į Klaipėdos lopšelio-darželio „Radastėlė“ direktoriaus pareigas.

Pranešėja – I. Gelžinytė-Litinskienė, Personalo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos komitetas.

NUSPRĘSTA. Pritarti sprendimo projektui. Priimti sprendimą dėl Dianos Varkalienės skyrimo į Klaipėdos lopšelio-darželio „Radastėlė“ direktoriaus pareigas:

„1. Skirti nuo 2018 m. lapkričio 2 d. Dianą Varkalienę Klaipėdos lopšelio-darželio „Radastėlė“ direktore penkeriems metams iki 2023 m. lapkričio 1 d. įskaitytinai.

2. Nustatyti Dianai Varkalienei nuo 2018 m. lapkričio 2 d. pareiginės algos pastoviosios dalies koeficientą – 9,92 baziniais dydžiais.

3. Įgalioti Klaipėdos miesto savivaldybės merą Vytautą Grubliauską sudaryti terminuotą darbo sutartį su Diana Varkaliene.“

BALSUOTA: už – 26, prieš – 0, susilaiko – 0.

24. SVARSTYTA. Laikinosios komisijos Klaipėdos prekės ženklo atnaujinimo aplinkybėms nagrinėti sudarymas.

Pranešėjas – V. Grubliauskas, Savivaldybės meras. Aiškina, kad sprendimo projektu komisija įpareigojama išnagrinėti Klaipėdos prekės ženklo atnaujinimo aplinkybes bei nustatyti, kokios institucijos laikytinos atsakingomis už galimai netinkamą šio ženklo atnaujinimo procedūros vykdymą.

Informuoja, kad yra gauti į komisijos sudėtį visų frakcijų atstovai. A. Šulcą ir   
V. Žvikienę siūlo Lietuvos Respublikos liberalų sąjūdžio frakcija, T. Fedotovą – politinės partijos Rusų aljanso frakcija, A. Barbšį – Tėvynės sąjungos-Lietuvos krikščionių demokratų frakcija,   
N. Puteikienę – Visuomeninio rinkimų komiteto „Puteikis plius“ frakcija, A. Grublį – Pirmosios nepriklausomos miesto tarybos narių frakcija, A. Staponkienę – Jungtinės tarybos narių frakcija.

V. Grubliauskas siūlo apsispręsti dėl siūlomos sudėties komisijos patvirtinimo. Bendru sutarimu pritarta siūlomai komisijos sudėčiai.

V. Grubliauskas siūlo komisijos nariams pertraukos metu išsirinkti komisijos pirmininką.

Pertrauka.

A. Staponkienė informuoja, kad komisija balsų dauguma komisijos pirmininku išrinko   
A. Šulcą, neformaliu komisijos pirmininko pavaduotoju – A. Barbšį.

V. Grubliauskas siūlo papildyti sprendimo projekto 2 punktą, – įrašyti A. Šulco pavardę.

N. Putekienė sako, kad yra ydinga praktika, kai daugumos atstovai vadovauja komisijoms, kurios sudaromos problemoms, kurias sukėlė valdančiosios daugumos paskirta ir vadovaujama administracija, spręsti. Mano, kad tam yra opozicija.

V. Grubliauskas informuoja, kad jis yra sprendimo projekto teikėjas.

A. Šulcas informuoja, kad šiuo klausimu nėra dalyvavęs jokiame priimame sprendime, nėra išsakęs išankstinės savo nuomonės ir yra pasirengęs būti visiškai objektyviu. Teigia, kad jam kelia nerimą tai, kad į komisiją pasisiūlė asmenys, kurie yra išreiškę išankstinę nuomonę.

V. Grubliauskas siūlo balsuoti už sprendimo projektą su papildymu.

NUSPRĘSTA. Pritarti sprendimo projektui (su pakeitimu). Priimti sprendimą dėl laikinosios komisijos Klaipėdos prekės ženklo atnaujinimo aplinkybėms nagrinėti sudarymo:

„1. Sudaryti šios sudėties laikinąją komisiją Klaipėdos prekės ženklo atnaujinimo aplinkybėms nagrinėti:

1.1. Artūras Šulcas, Klaipėdos miesto savivaldybės tarybos narys, Lietuvos Respublikos liberalų sąjūdžio frakcijos deleguotas atstovas;

1.2. Vaida Žvikienė, Klaipėdos miesto savivaldybės tarybos narė, Lietuvos Respublikos liberalų sąjūdžio frakcijos deleguota atstovė;

1.3. Tatjana Fedotova, Klaipėdos miesto savivaldybės tarybos narė, politinės partijos Rusų aljanso frakcijos deleguota atstovė;

1.4. Arūnas Barbšys, Klaipėdos miesto savivaldybės tarybos narys, Tėvynės sąjungos-Lietuvos krikščionių demokratų frakcijos deleguotas atstovas;

1.5. Nina Puteikienė, Klaipėdos miesto savivaldybės tarybos narė, Visuomeninio rinkimų komiteto „Puteikis plius“ frakcijos deleguota atstovė;

1.6. Algirdas Grublys, Klaipėdos miesto savivaldybės tarybos narys, Pirmosios nepriklausomos miesto tarybos narių frakcijos deleguotas atstovas;

1.7. Aldona Staponkienė, Klaipėdos miesto savivaldybės tarybos narė, Jungtinės tarybos narių frakcijos deleguota atstovė.

2. Skirti Klaipėdos miesto savivaldybės tarybos narį Artūrą Šulcą komisijos pirmininku.

3. Pavesti šio sprendimo 1 punktu sudarytai laikinajai komisijai išnagrinėti Klaipėdos prekės ženklo atnaujinimo aplinkybes (atnaujinimo paslaugos pirkimo, sutarties sudarymo ir vykdymo), nustatyti, kokios institucijos laikytinos atsakingomis už galimai netinkamą šio ženklo atnaujinimo procedūros vykdymą.

4. Įpareigoti laikinąją komisiją iki 2018 m. gruodžio 10 d. Klaipėdos miesto savivaldybės tarybai ir Klaipėdos miesto savivaldybės merui pateikti atlikto tyrimo išvadas.

5. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 1.

25. SVARSTYTA. Komisijos sudarymas.

Pranešėjas – V. Grubliauskas, Savivaldybės meras. Informuoja, kad į sprendimo projektu siūlomą sudaryti komisiją frakcijos deleguoja A. Šulcą, V. Žvikienę, T. Fedotovą, R. Didžioką,   
N. Puteikienę, J. Sąlygą ir L. Petraitienę.

V. Grubliauskas siūlo komisijos nariams pertraukos metu išsirinkti komisijos pirmininką.

Pertrauka.

V. Grubliauskas siūlo balsuoti už sprendimo projektą su papildymu.

V. Grubliauskas informuoja, kad komisijos nariai, Klaipėdos miesto savivaldybės administracijos direktoriaus pavaduotojos Alinos Velykienės elgesio atitikties Lietuvos Respublikos viešųjų ir privačių interesų derinimo valstybinėje tarnyboje įstatymo nuostatoms tirti, komisijos pirmininke išrinko N. Puteikienę.

NUSPRĘSTA. Pritarti sprendimo projektui (su pakeitimu). Priimti sprendimą dėl komisijos sudarymo:

„1. Sudaryti šios sudėties komisiją Klaipėdos miesto savivaldybės administracijos direktoriaus pavaduotojos Alinos Velykienės elgesio atitikties Lietuvos Respublikos viešųjų ir privačių interesų derinimo valstybinėje tarnyboje įstatymo nuostatoms tyrimui:

1.1. Artūras Šulcas, Klaipėdos miesto savivaldybės tarybos narys, Lietuvos Respublikos liberalų sąjūdžio frakcijos deleguotas atstovas;

1.2. Vaida Žvikienė, Klaipėdos miesto savivaldybės tarybos narė, Lietuvos Respublikos liberalų sąjūdžio frakcijos deleguota atstovė;

1.3. Tatjana Fedotova, Klaipėdos miesto savivaldybės tarybos narė, politinės partijos Rusų aljanso frakcijos deleguota atstovė;

1.4. Rimantas Didžiokas, Klaipėdos miesto savivaldybės tarybos narys, Tėvynės sąjungos-Lietuvos krikščionių demokratų frakcijos deleguotas atstovas;

1.5. Nina Puteikienė, Klaipėdos miesto savivaldybės tarybos narė, Visuomeninio rinkimų komiteto „Puteikis plius“ frakcijos deleguota atstovė;

1.6. Jonas Sąlyga, Klaipėdos miesto savivaldybės tarybos narys, Pirmosios nepriklausomos miesto tarybos narių frakcijos deleguotas atstovas;

1.7. Lilija Petraitienė, Klaipėdos miesto savivaldybės tarybos narė, Jungtinės tarybos narių frakcijos deleguota atstovė.

2. Pavesti šio sprendimo 1 punktu sudarytai komisijai išnagrinėti Vyriausiosios tarnybinės etikos komisijos 2018-10-11 rašte Nr. S-4425-(2.5) „Dėl pavedimo atlikti tyrimą“ nurodytas aplinkybes ir pateikti motyvuotą išvadą teisės aktų nustatyta tvarka.“

BALSUOTA: už – 25, prieš – 0, susilaiko – 0.

Posėdžio pabaiga – 12. 40 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2018-11-16